b'\n_START_ARTICLE_\nPernunj\xc3\xa4rvi\n_START_SECTION_\nMaantiede\n_START_PARAGRAPH_\nJ\xc3\xa4rven pinta-ala on 25 hehtaaria ja sen pituus on 900 metri\xc3\xa4 ja leveys 600 metri\xc3\xa4. J\xc3\xa4rvi on kuitenkin V-kirjaimen muotoinen, joten sill\xc3\xa4 voidaan ajatella olevan kaksi pitk\xc3\xa4\xc3\xa4 lahtea. Siihen laskee Kailansuolla umpeen kasvaneeseen lahteen ja Prnunsuolta suo-ojia. My\xc3\xb6s it\xc3\xa4p\xc3\xa4\xc3\xa4h\xc3\xa4n laskee yksi mets\xc3\xa4oja. J\xc3\xa4rvell\xc3\xa4 on kaksi laskuojaa. Toinen laskee Kailansuon l\xc3\xa4pi Mustalammiin ja toinen Pernunsuon l\xc3\xa4pi Iso-Ilmettyyn._NEWLINE_J\xc3\xa4rven rantaviiva on 3,3 kilometri\xc3\xa4 pitk\xc3\xa4 ja sen ranta on p\xc3\xa4\xc3\xa4osin hiekkapohjaista kangasmaastoa. Se on syntynyt j\xc3\xa4\xc3\xa4kauden lopulla, kun Kolmas Salpausselk\xc3\xa4 syntyi ja j\xc3\xa4rven etel\xc3\xa4puolen hiekasta koostuva Pernunharju ja Papuahonm\xc3\xa4ki syntyiv\xc3\xa4t. J\xc3\xa4rven l\xc3\xa4nsipuolen pullistuma on karkeampaa soraa. J\xc3\xa4rven muut rannat ovat soistuneita moreenialueita. Rannoille on rakennettu loma-asuntoja, joille johtaa tiet yhdystielt\xc3\xa4 2824.\n_START_SECTION_\nLuonnonhistoria\n_START_PARAGRAPH_\nJ\xc3\xa4\xc3\xa4kauden loppuvaiheessa mannerj\xc3\xa4\xc3\xa4tik\xc3\xb6n reuna p\xc3\xa4\xc3\xa4ttyi n\xc3\xa4ill\xc3\xa4 seuduilla suoraan mereen, joka oli er\xc3\xa4s It\xc3\xa4meren suolainen Yoldiameren vaihe. Ilmaston l\xc3\xa4mpenev\xc3\xa4 trendi kuitenkin keskeytyi kylmyyskauteen, jonka seurauksena reunan sulaminen hidastui ja liukuva mannerj\xc3\xa4\xc3\xa4tikk\xc3\xb6 ty\xc3\xb6ntyi talvisin uudestaan eteenp\xc3\xa4in. T\xc3\xa4m\xc3\xa4 tapahtui noin 11\xc2\xa0400\xe2\x88\x9211\xc2\xa0300 vuotta sitten. Kesien sulaminen ja talvien ty\xc3\xb6ntyminen olivat sata vuotta tasapainossa kesken\xc3\xa4\xc3\xa4n ja aiheuttivat reunan edestakaisen liikkeen Tammelan seuduilla. T\xc3\xa4m\xc3\xa4 liike yhdess\xc3\xa4 j\xc3\xa4\xc3\xa4tik\xc3\xb6n sulamisen kanssa kasasi Pernunharjun nykyiselle paikalleen. T\xc3\xa4m\xc3\xa4n j\xc3\xa4lkeen j\xc3\xa4rven kohdalle syntyi j\xc3\xa4\xc3\xa4tikk\xc3\xb6jokitunnelin suuaukko, josta virtasi paineella sulamisvett\xc3\xa4 ja sen mukana savea, hiekka ja soraa. Koska edess\xc3\xa4 oli jo syntynyt Pernunharju, suuntautui virtaus sivullep\xc3\xa4in it\xc3\xa4\xc3\xa4n, jonne kasaantui sanduripinta ja sen pinnalle risteilev\xc3\xa4t joenuomat. Hiekkapinta on laaja ja sen reunoille j\xc3\xa4iv\xc3\xa4t Ruoholammi ja V\xc3\xa4h\xc3\xa4-Ilmetty. J\xc3\xa4rvi syntyi kyseiseen kohtaan, koska j\xc3\xa4\xc3\xa4tikk\xc3\xb6joen virtaukset puhdistivat ja kuluttivat sen pohjaa syvemm\xc3\xa4ksi kuin ymp\xc3\xa4rist\xc3\xb6ns\xc3\xa4.\n_START_SECTION_\nHistoria\n_START_PARAGRAPH_\nVuoden 1884 Senaatin kartastossa j\xc3\xa4rvi nimen\xc3\xa4 luki "Pernoj\xc3\xa4rvi".'